钦定古今图书集成/方舆汇编/职方典/第1043卷 > 《水木青华亭记》明·王英
## 钦定古今图书集成/方舆汇编/职方典/第1043卷 > 《水木青华亭记》明·王英

吴县知县吴复克礼，世居福州螺江之阳，有亭为燕
游之所，名曰“水木清华亭”，盖取晋尚书谢混《西池》诗
之语云：螺江地幽旷而亭之作，据其胜，近则嘉木森
耸，亭亭如车盖，清阴蔽亏，凉飙时至，水环绕而流，明
净如鉴，回风激波，游鱼出没。稍远则有虎头之峰，若
顾若蹲若踞。自南盘回而西，与羊琦诸山相连属，而
石峡渡在其前，“飞来石峙其后。朝暮之间，云霞之舒
敛，雨露之冥晦，草树之葱蒨，与夫平皋远岸，沙鸥水
鸟，飞鸣上下远近之景，于斯亭一览可见。克礼日游
于其中，或读书咏诗，或弹琴酌酒，或凭阑纵目，意休
休然甚适也。”嗟夫！人之情所好不同，驰骋车马于通
都大邑，与王公贵人遨游穷极乎耳目之所好者，人
皆悦之，而山林泉石草木幽寂之境，好之者甚少，克
礼独爱悦焉，盖异于时人也，已非古之所谓居高明
而远眺望者。欤！吴县，大邑也，政务烦剧，克礼为邑宰，
清慎平恕，事不苛扰，民甚安之。此可见其素所操履
矣。然而声誉方隆，显用可待，未得归游亭之中，以遂
其乐。乃属中书舍人周某道其详，请记。予嘉其志，书
以为记。复招之以词曰：“螺江之流兮弥弥，滨江之居
兮居所止。白石磊磊兮山峙峙，烟霞杳霭兮古木阴
翳。君之去此兮岁月逝，猿啼鹤怨兮谁与为侣？盍归
来兮日容与，撷芳华兮憩江渚，膏吾车兮远想从。濯
清冷兮追凉风，发高咏兮弹丝桐，亭中之乐兮与君
同。”